Title: ประกาศ เรื่อง ให้อำนาจหน้าที่ของกองอำนวยการรักษาความมั่นคงภายในราชอาณาจักร ที่ได้รับมอบหมายให้รับผิดชอบดำเนินการในพื้นที่ปรากฏเหตุการณ์อันกระทบต่อความมั่นคง ภายในราชอาณาจักร สิ้นสุด

ประกาศ

ประกาศ
เรื่อง
ให้อำนาจหน้าที่ของกองอำนวยการรักษาความมั่นคงภายในราชอาณาจักร
ที่ได้รับมอบหมายให้รับผิดชอบดำเนินการในพื้นที่ปรากฏเหตุการณ์อันกระทบต่อความมั่นคง
ภายในราชอาณาจักร สิ้นสุด[๑]

ตามที่
นายกรัฐมนตรี โดยความเห็นชอบของคณะรัฐมนตรี เมื่อวันที่ ๖ ตุลาคม พ.ศ. ๒๕๕๒
ได้ประกาศให้เขตพื้นที่ ตำบลชะอำ ตำบลดอนขุนห้วย ตำบลเขาใหญ่ ตำบลสามพระยา ตำบลไร่ใหม่พัฒนา
อำเภอชะอำ จังหวัดเพชรบุรี และตำบลหัวหิน ตำบลหินเหล็กไฟ ตำบลทับใต้ ตำบลหนองแก
อำเภอหัวหิน จังหวัดประจวบคีรีขันธ์ และทะเลอาณาเขตชายฝั่ง ตำบลชะอำ อำเภอชะอำ จังหวัดเพชรบุรี
และตำบลหัวหิน ตำบลหนองแก อำเภอหัวหิน จังหวัดประจวบคีรีขันธ์
เว้นเขตพระราชฐานวังไกลกังวล
เป็นพื้นที่ปรากฏเหตุการณ์อันกระทบต่อความมั่นคงภายในราชอาณาจักร ในห้วงวันที่ ๑๒
ถึงวันที่ ๒๗ ตุลาคม พ.ศ. ๒๕๕๒ และให้กองอำนวยการรักษาความมั่นคงภายในราชอาณาจักร
เป็นผู้รับผิดชอบในการดำเนินการนั้น
โดยที่ปรากฏว่าในปัจจุบันเหตุการณ์อันกระทบต่อความมั่นคงภายในราชอาณาจักร
อันเป็นเหตุให้มีการประกาศพื้นที่ดังกล่าวนั้น
สามารถดำเนินการแก้ไขได้ตามอำนาจหน้าที่ของหน่วยงานของรัฐที่รับผิดชอบตามปกติ

ดังนั้น
อาศัยอำนาจตามความในมาตรา ๑๕ วรรคสอง
แห่งพระราชบัญญัติการรักษาความมั่นคงภายในราชอาณาจักร พ.ศ. ๒๕๕๑
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ และมาตรา ๓๑ ประกอบกับ มาตรา ๓๒ มาตรา ๓๓ มาตรา ๓๔ มาตรา ๓๖ มาตรา ๓๘
มาตรา ๔๑ ของรัฐธรรมนูญแห่งราชอาณาจักรไทย บัญญัติให้กระทำได้โดยอาศัยอำนาจตามบทบัญญัติแห่งกฎหมาย
นายกรัฐมนตรีจึงออกประกาศให้อำนาจหน้าที่ของกองอำนวยการรักษาความมั่นคงภายในราชอาณาจักรที่ได้รับมอบหมายให้รับผิดชอบดำเนินการในเขตพื้นที่
ตำบลชะอำ ตำบลดอนขุนห้วย ตำบลเขาใหญ่ ตำบลสามพระยา ตำบลไร่ใหม่พัฒนา อำเภอชะอำ
จังหวัดเพชรบุรี และตำบลหัวหิน ตำบลหินเหล็กไฟ ตำบลทับใต้ ตำบลหนองแก อำเภอหัวหิน
จังหวัดประจวบคีรีขันธ์ และทะเลอาณาเขตชายฝั่ง ตำบลชะอำ อำเภอชะอำ จังหวัดเพชรบุรี
และตำบลหัวหิน ตำบลหนองแก อำเภอหัวหิน จังหวัดประจวบคีรีขันธ์ เว้นเขตพระราชฐานวังไกลกังวล
และบรรดาประกาศ ข้อกำหนด
ที่นายกรัฐมนตรีและผู้อำนวยการศูนย์อำนวยการร่วมรักษาความปลอดภัย
ประกาศและออกตามพระราชบัญญัติการรักษาความมั่นคงภายในราชอาณาจักร พ.ศ. ๒๕๕๑
ให้เป็นอันสิ้นสุดลง

ทั้งนี้
ตั้งแต่วันที่ ๒๘ ตุลาคม พ.ศ. ๒๕๕๒

ประกาศ ณ วันที่ ๑๙
พฤศจิกายน พ.ศ. ๒๕๕๒
อภิสิทธิ์  เวชชาชีวะ
นายกรัฐมนตรี

ปริยานุช/จัดทำ
๗ มกราคม ๒๕๕๓
นฤดล/ตรวจ
๒๖ ตุลาคม ๒๕๕๓

โชติกานต์/ปรับปรุง
๑๔ ธันวาคม ๒๕๕๙

[๑] ราชกิจจานุเบกษา
เล่ม ๑๒๖/ตอนพิเศษ ๑๘๓ ง/หน้า ๒๖/๒๒ ธันวาคม ๒๕๕๒